พรุ่งนี้! ลุ้นศาลรธน. ชี้ขาด ร่าง พ.ร.ป. “พรรคการเมือง” ส่อขัดรัฐธรรมนูญ
"ศาลรัฐธรรมนูญ" ลงมติชี้ขาดร่างกฎหมายพรรคการเมือง มีข้อความขัดหรือแย้งต่อรัฐธรรมนูญหรือไม่ในวันพรุ่งนี้ หลังประธานรัฐสภาส่งให้ศาลรัฐธรรมนูญวินิจฉัย
"ศาลรัฐธรรมนูญ" ลงมติชี้ขาดร่างกฎหมายพรรคการเมือง มีข้อความขัดหรือแย้งต่อรัฐธรรมนูญหรือไม่ในวันพรุ่งนี้ หลังประธานรัฐสภาส่งให้ศาลรัฐธรรมนูญวินิจฉัย
22 พ.ย. 2565

ผู้สื่อข่าวรายงานว่า การประชุมคณะตุลาการศาลรัฐธรรมนูญวันพรุ่งนี้ (23 พ.ย.65) เวลา 09:30 น. องค์คณะตุลาการศาลรัฐธรรมนูญกำหนดนัดแถลงด้วยวาจา ปรึกษาหารือ และลงมติกรณีที่ประธานรัฐสภาส่งความเห็นของสมาชิกวุฒิสภาจำนวน 77 คน ขอให้ศาลรัฐธรรมนูญวินิจฉัยตามรัฐธรรมนูญ มาตรา 148 วรรคหนึ่ง (1) ประกอบมาตรา 132 ว่าร่างพระราชบัญญัติประกอบรัฐธรรมนูญ (พ.ร.ป.) ว่าด้วยพรรคการเมือง (ฉบับที่ …) พ.ศ. … มาตรา 3, มาตรา 4, มาตรา 5, มาตรา 6, มาตรา 7, มาตรา 9 และมาตรา 10 มีข้อความขัดหรือแย้งต่อรัฐธรรมนูญ มาตรา 45, มาตรา 83, มาตรา 86, มาตรา 90, มาตรา 91, และมาตรา 258 ก.ด้านการเมือง (2) หรือไม่ หรือตราขึ้นโดยไม่ถูกต้องตามบทบัญญัติแห่งรัฐธรรมนูญหรือไม่
ทั้งนี้ คำร้องดังกล่าว ประธานรัฐสภาส่งให้ศาลรัฐธรรมนูญวินิจฉัยเมื่อวันที่ 29 สิงหาคม 2565 ที่ผ่านมา และศาลรัฐธรรมนูญมีคำสั่งรับคำร้องเมื่อวันที่ 21 กันยายน 2565 ที่ผ่านมา พร้อมมีคำสั่งแจ้งผู้ร้อง และให้ผู้เกี่ยวข้องจัดทำความเห็นเป็นหนังสือ พร้อมส่งเอกสารที่เกี่ยวข้องยื่นต่อศาลรัฐธรรมนูญภายใน 15 วัน นับแต่วันที่ได้รับหนังสือ เมื่อศาลรัฐธรรมนูญได้อภิปรายเพื่อนำไปสู่การวินิจฉัยแล้วเห็นว่า คดีเป็นปัญหาทางข้อกฎหมายและมีพยานหลักฐานเพียงพอที่จะวินิจฉัยได้ จึงยุติการไต่สวนตาม พ.ร.ป. ว่าด้วยวิธีพิจารณาของศาลรัฐธรรมนูญ พ.ศ. 2561 มาตรา 58 วรรคหนึ่ง และกำหนดนัดแถลงด้วยวาจา ปรึกษาหารือ และลงมติพรุ่งนี้